CELEX: 52022PC0191
Language: el
Date: 2022-04-29
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αιγύπτου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2022
            COM(2022) 191 final
            2022/0136(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αιγύπτου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του Συμβουλίου Σύνδεσης ΕΕ-Αιγύπτου σε σχέση με την προβλεπόμενη έγκριση των προτεραιοτήτων της εταιρικής σχέσης ΕΕ-Αιγύπτου για την περίοδο 2021-2027.
            
            
               2.Πλαίσιο της πρότασης
            
            
               2.1.Η ευρωμεσογειακή συμφωνία σύνδεσης 
            
            
               Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, υπεγράφη στις 25 Ιουνίου 2001 στο Λουξεμβούργο και άρχισε να ισχύει την 1η Ιουνίου 2004
                  1
                (στο εξής: συμφωνία σύνδεσης). Η εν λόγω συμφωνία σύνδεσης αποτελεί τη νομική βάση για τις διμερείς σχέσεις μεταξύ της ΕΕ και της Αιγύπτου. 
            
            
               Οι στόχοι της συμφωνίας είναι οι ακόλουθοι:
            
            
               –να παράσχει κατάλληλο πλαίσιο για τον πολιτικό διάλογο, ο οποίος θα επιτρέψει την ανάπτυξη στενών πολιτικών σχέσεων μεταξύ των μερών,
            
            
               –να καθορίσει τους όρους της προοδευτικής απελευθέρωσης των συναλλαγών αγαθών, υπηρεσιών και κεφαλαίων,
            
            
               –να στηρίξει την ανάπτυξη ισόρροπων οικονομικών και κοινωνικών σχέσεων μεταξύ των μερών, μέσω του διαλόγου και της συνεργασίας,
            
            
               –να βελτιώσει τις συνθήκες διαβίωσης και απασχόλησης και να ενθαρρύνει την παραγωγικότητα και την οικονομική σταθερότητα,
            
            
               –να ενθαρρύνει την περιφερειακή συνεργασία με σκοπό την εδραίωση της ειρηνικής συνύπαρξης και της οικονομικής και πολιτικής σταθερότητας,
            
            
               –να προωθήσει τη συνεργασία σε άλλους τομείς αμοιβαίου ενδιαφέροντος.
            
            
               2.2.Το Συμβούλιο Σύνδεσης ΕΕ-Αιγύπτου
            
            
               Το Συμβούλιο Σύνδεσης ΕΕ-Αιγύπτου συστάθηκε με το άρθρο 74 της ευρωμεσογειακής συμφωνίας σύνδεσης.
            
            
               Το Συμβούλιο Σύνδεσης εξουσιοδοτείται να λαμβάνει αποφάσεις για την επίτευξη των στόχων της συμφωνίας στις περιπτώσεις που προβλέπονται από τη συμφωνία σύνδεσης, καθώς και να διατυπώνει κατάλληλες συστάσεις. Οι αποφάσεις είναι δεσμευτικές για τα μέρη. Σύμφωνα με τον εσωτερικό κανονισμό του, η προεδρία του Συμβουλίου Σύνδεσης ασκείται εναλλάξ από την ΕΕ και την Αίγυπτο για περίοδο 12 μηνών. Προβλέπεται ότι το Συμβούλιο Σύνδεσης συνέρχεται σε υπουργικό επίπεδο άπαξ ετησίως.
            
            
               2.3.Η προς έκδοση πράξη του Συμβουλίου Σύνδεσης ΕΕ-Αιγύπτου 
            
            
               Κατά την IX συνεδρίασή του, το Συμβούλιο Σύνδεσης ΕΕ-Αιγύπτου πρόκειται να εκδώσει σύσταση σχετικά με τις προτεραιότητες της εταιρικής σχέσης ΕΕ-Αιγύπτου για την περίοδο 2021-2027 (στο εξής: προς έκδοση πράξη).
            
            
               Σκοπός της προς έκδοση πράξης είναι η καθοδήγηση και η ανατροφοδότηση της εταιρικής σχέσης ΕΕ-Αιγύπτου κατά την περίοδο 2021-2027.
            
         
         
            
               Η αναθεωρημένη Ευρωπαϊκή Πολιτική Γειτονίας
                  2
               , που εγκρίθηκε τον Νοέμβριο του 2015, διαμορφώνει ένα πλαίσιο για τον καθορισμό των διμερών σχέσεων με τους εταίρους. Οι σχέσεις αυτές θα πρέπει να αποτυπωθούν σε πολιτικό έγγραφο με τίτλο «Προτεραιότητες της εταιρικής σχέσης», το οποίο αποτελεί βασικό στοιχείο αναφοράς με τις χώρες-εταίρους για την επίτευξη συμφωνίας σχετικά με περιορισμένο σύνολο στοχευμένων προτεραιοτήτων για τα επόμενα έτη. Η ΕΕ και η Αίγυπτος διατηρούν μακροχρόνια εταιρική σχέση. Ενόψει της περαιτέρω ενίσχυσης της σταθερής και πολύπλευρης σχέσης μεταξύ των δύο εταίρων, προσδιορίστηκαν οι προτεραιότητες της εταιρικής σχέσης για τη στήριξη της εφαρμογής της συμφωνίας σύνδεσης ΕΕ-Αιγύπτου. 
            
            
               Οι «Προτεραιότητες της εταιρικής σχέσης» αντικατοπτρίζουν κοινά συμφέροντα και επικεντρώνονται σε τομείς στους οποίους η συνεργασία μεταξύ της ΕΕ και της Αιγύπτου αποφέρει αμοιβαία οφέλη. Οι κύριες πολιτικές προτεραιότητες που προσδιορίστηκαν στις σχέσεις ΕΕ-Αιγύπτου για την περίοδο 2021-2027 είναι οι εξής: i) βιώσιμη σύγχρονη οικονομία και κοινωνική ανάπτυξη της Αιγύπτου· ii) εταίροι σε θέματα εξωτερικής πολιτικής· iii) ενίσχυση της σταθερότητας. 
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να είναι η έγκριση του σχεδίου προτεραιοτήτων της εταιρικής σχέσης ΕΕ-Αιγύπτου, το οποίο προσαρτάται στην παρούσα πρόταση. 
            
            
               Οι προτεραιότητες της εταιρικής σχέσης ΕΕ-Αιγύπτου αντιπροσωπεύουν τους κοινούς στόχους της Ευρωπαϊκής Πολιτικής Γειτονίας για έναν κοινό χώρο ειρήνης, ευημερίας και σταθερότητας. Οι προτεραιότητες της εταιρικής σχέσης έχουν ως στόχο την αντιμετώπιση των κοινών προκλήσεων της ΕΕ και της Αιγύπτου, την προώθηση των αμοιβαίων συμφερόντων τους και τη διασφάλιση της μακροπρόθεσμης σταθερότητας και της βιώσιμης ανάπτυξης και στις δύο πλευρές. Επιπλέον, συνάδουν με τις προσδοκίες που διατυπώνονται στα συμπεράσματα του Ευρωπαϊκού Συμβουλίου της 10ης-11ης Δεκεμβρίου 2020
                  3
                για μια δημοκρατική, σταθερότερη, πιο πράσινη και ευημερούσα Νότια Γειτονία ως στρατηγική προτεραιότητα για την ΕΕ. 
            
            
               Οι προτεραιότητες της εταιρικής σχέσης δίνουν ιδιαίτερη προσοχή στην ενίσχυση της συνεργασίας, με γνώμονα το νέο θεματολόγιο της ΕΕ για τη Μεσόγειο
                  4
                και το οικονομικό και επενδυτικό της σχέδιο για τις νότιες γειτονικές χώρες
                  5
               , την Ευρωπαϊκή Πράσινη Συμφωνία και τα συμπεράσματα του Συμβουλίου, της 16ης Απριλίου 2021, σχετικά με μια ανανεωμένη εταιρική σχέση με τη Νότια Γειτονία
                  6
               , καθώς και στην άμβλυνση των δυσμενών κοινωνικοοικονομικών επιπτώσεων της πανδημίας COVID-19, συμπεριλαμβανομένης μιας πράσινης, ψηφιακής, ανθεκτικής και χωρίς αποκλεισμούς ανάκαμψης. Η συμφωνία σύνδεσης ΕΕ-Αιγύπτου καθορίζει το γενικό πλαίσιο για τη συνεργασία και τις προτεραιότητες της εταιρικής σχέσης. Οι προτεραιότητες της εταιρικής σχέσης βασίζονται στην ατζέντα του 2030 για τη βιώσιμη ανάπτυξη
                  7
               , τους στόχους βιώσιμης ανάπτυξης των Ηνωμένων Εθνών, τη συμφωνία του Παρισιού για το κλίμα, καθώς και στην αμοιβαία δέσμευση όσον αφορά τις οικουμενικές αξίες της δημοκρατίας, του κράτους δικαίου και του σεβασμού των ανθρώπινων δικαιωμάτων.
            
            
               Οι προτεραιότητες της εταιρικής σχέσης θα πρέπει να συμβάλουν στην ικανοποίηση των προσδοκιών των λαών και στις δύο πλευρές της Μεσογείου, ιδίως όσον αφορά τη διασφάλιση βιώσιμης και χωρίς αποκλεισμούς ανάπτυξης, κοινωνικής δικαιοσύνης, ευκαιριών αξιοπρεπούς απασχόλησης, οικονομικής ευημερίας και σημαντικά βελτιωμένων συνθηκών διαβίωσης. Καίριες πτυχές των εν λόγω στόχων αποτελούν η χωρίς αποκλεισμούς ανάπτυξη, η οποία βασίζεται στην καινοτομία, και η αποτελεσματική και συμμετοχική διακυβέρνηση, η οποία διέπεται από το κράτος δικαίου, τα ανθρώπινα δικαιώματα και τις θεμελιώδεις ελευθερίες, συμπεριλαμβανομένων των κοινωνικών και εργασιακών δικαιωμάτων, της χειραφέτησης των γυναικών, με σκοπό την επίτευξη της ισότητας των φύλων, και των δικαιωμάτων του παιδιού. Οι προτεραιότητες λαμβάνουν επίσης υπόψη τους αντίστοιχους ρόλους της ΕΕ και της Αιγύπτου ως διεθνών παραγόντων και αποσκοπούν στην ενίσχυση τόσο της διμερούς συνεργασίας τους όσο και της συνεργασίας τους σε περιφερειακό και διεθνές επίπεδο. Η βελτίωση της συνδεσιμότητας μεταξύ της ΕΕ και της Αιγύπτου, με ιδιαίτερη έμφαση στην έξυπνη κινητικότητα, την αυτοματοποιημένη και ηλεκτρονική κινητικότητα, την ψηφιοποίηση και την πράσινη οικονομία, θα παίξει σημαντικό ρόλο και θα προσφέρει νέες ευκαιρίες συνεργασίας στο πλαίσιο αυτό. Η υλοποίηση των εμβληματικών πρωτοβουλιών του οικονομικού και επενδυτικού σχεδίου του νέου θεματολογίου για τη Μεσόγειο, μεταξύ άλλων μέσω πρωτοβουλιών της «Ομάδας Ευρώπη», θα συμβάλει στην επίτευξη των προτεραιοτήτων της εταιρικής σχέσης. Τα στοιχεία αυτά αποτελούν σημαντικό μέρος της συνεργασίας της ΕΕ με την Αίγυπτο και συμβάλλουν στην προστασία των κοινών συμφερόντων και οφελών των μερών στην περιοχή της Μεσογείου.
            
            
               Οι προτεραιότητες της εταιρικής σχέσης ΕΕ-Αιγύπτου καταρτίστηκαν κατόπιν στενής διαβούλευσης με τις αρμόδιες υπηρεσίες της Επιτροπής και με τους εκπροσώπους των κρατών μελών της ΕΕ στην ομάδα εργασίας του Συμβουλίου για το Μαγκρέμπ και το Μασρέκ και κατόπιν διαπραγματεύσεων με το Υπουργείο Εξωτερικών της Αιγύπτου. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  8
               .
            
            
               4.1.2.Εφαρμογή στην προκείμενη περίπτωση
            
            
               Το Συμβούλιο Σύνδεσης ΕΕ-Αιγύπτου είναι όργανο που έχει συσταθεί βάσει συμφωνίας, συγκεκριμένα της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, η οποία υπεγράφη στις 25 Ιουνίου 2001 και άρχισε να ισχύει την 1η Ιουνίου 2004.
            
            
               Η πράξη την οποία καλείται να θεσπίσει το Συμβούλιο Σύνδεσης ΕΕ-Αιγύπτου είναι πράξη που παράγει έννομα αποτελέσματα. Η προς έκδοση πράξη μπορεί να επηρεάσει με καθοριστικό τρόπο το περιεχόμενο της νομοθεσίας της ΕΕ, και συγκεκριμένα: την πολιτική της στον τομέα της συνεργασίας για την ανάπτυξη σε σχέση με την Αίγυπτο. Αυτό οφείλεται στο γεγονός ότι οι προτεραιότητες της εταιρικής σχέσης ΕΕ-Αιγύπτου θα καθοδηγήσουν και θα τροφοδοτήσουν τις μελλοντικές σχέσεις ΕΕ-Αιγύπτου, συμπεριλαμβανομένου του προγραμματισμού της παροχής βοήθειας στο πλαίσιο της αναπτυξιακής συνεργασίας στο πλαίσιο του νέου Μηχανισμού Γειτονίας, Ανάπτυξης και Διεθνούς Συνεργασίας (NDICI), κατά την περίοδο 2021-2027. Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Επομένως, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή σε εκείνη που επιβάλλει ο κύριος ή πρωτεύων σκοπός ή συνιστώσα.
            
         
         
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τη συνεργασία με τρίτη χώρα στο πλαίσιο συμφωνίας σύνδεσης και της Ευρωπαϊκής Πολιτικής Γειτονίας. Τα μέτρα των οποίων προβλέφθηκε η θέσπιση αφορούν, εν γένει, το σύνολο των τομέων που καλύπτονται από τη συμφωνία σύνδεσης και αποσκοπούν στην περαιτέρω εφαρμογή και εμβάθυνση της σύνδεσης μεταξύ των μερών. Επομένως, ο τομέας στον οποίο εμπίπτει η προτεινόμενη απόφαση πρέπει να εκτιμηθεί υπό το πρίσμα της συμφωνίας σύνδεσης στο σύνολό της. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 217 της ΣΛΕΕ.
            
            
               4.3.Συμπέρασμα
            
            
               Το άρθρο 217 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη του Συμβουλίου Σύνδεσης ΕΕ-Αιγύπτου θα τροποποιήσει τις προηγούμενες προτεραιότητες της εταιρικής σχέσης ΕΕ-Αιγύπτου που εγκρίθηκαν από το Συμβούλιο Σύνδεσης ΕΕ-Αιγύπτου στις 25 Ιουλίου 2017
                  9
               , κρίνεται σκόπιμη η δημοσίευση, μετά την έκδοσή της, στην Επίσημη Εφημερίδα της Ευρωπαϊκής Ένωσης.
            
            
               2022/0136 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αιγύπτου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου (στο εξής: συμφωνία σύνδεσης), υπεγράφη στις 25 Ιουνίου 2001 και άρχισε να ισχύει την 1η Ιουνίου 2004
                  10
               .
            
            
               (2)Σύμφωνα με το άρθρο 76 της ευρωμεσογειακής συμφωνίας σύνδεσης, το Συμβούλιο Σύνδεσης δύναται να λαμβάνει αποφάσεις με σκοπό την επίτευξη των στόχων της συμφωνίας σύνδεσης και να διατυπώνει τις κατάλληλες συστάσεις. Το Συμβούλιο Σύνδεσης ΕΕ-Αιγύπτου, κατά την IX συνεδρίασή του, πρόκειται να εκδώσει σύσταση σχετικά με τις προτεραιότητες της εταιρικής σχέσης ΕΕ-Αιγύπτου.
            
            
               (3)Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο Συμβούλιο Σύνδεσης ΕΕ-Αιγύπτου, δεδομένου ότι πρόκειται για πράξη που παράγει έννομα αποτελέσματα.
            
            
               (4)Σκοπός της προς έκδοση πράξης είναι η καθοδήγηση και η ανατροφοδότηση της εταιρικής σχέσης ΕΕ-Αιγύπτου κατά την περίοδο 2021-2027. Η ΕΕ και η Αίγυπτος διατηρούν μακροχρόνια εταιρική σχέση. Ενόψει της περαιτέρω ενίσχυσης της σταθερής και πολύπλευρης σχέσης μεταξύ των δύο εταίρων, προσδιορίστηκαν οι προτεραιότητες της εταιρικής σχέσης για τη στήριξη της εφαρμογής της συμφωνίας σύνδεσης ΕΕ-Αιγύπτου,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης κατά την IX συνεδρίαση του Συμβουλίου Σύνδεσης ΕΕ-Αιγύπτου βασίζεται στο σχέδιο σύστασης του Συμβουλίου Σύνδεσης ΕΕ-Αιγύπτου για την έγκριση των προτεραιοτήτων της εταιρικής σχέσης ΕΕ-Αιγύπτου, το οποίο επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στον ύπατο εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών της, αφενός, και της Αραβικής Δημοκρατίας της Αιγύπτου, αφετέρου (ΕΕ L 304 της 30.9.2004, σ. 38).
               
               
                  
                     (2)
                  
                        Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Επανεξέταση της Ευρωπαϊκής Πολιτικής Γειτονίας [SWD(2015) 500]. 
               
               
                  
                     (3)
                  
                        https://www.consilium.europa.eu/media/47347/1011-12-20-euco-conclusions-el.pdf
               
               
                  
                     (4)
                  
                        JOIN(2021) 2 final
               
               
                  
                     (5)
                  
                        SWD(2021) 23 final
               
               
                  
                     (6)
                  
                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en
               
               
                  
                     (7)
                  
                        
                  
                     Ψήφισμα 70/1 των Ηνωμένων Εθνών με τίτλο «Transforming our world:
                  
                  
                      the 2030 Agenda for Sustainable Development» (Να αλλάξουμε τον κόσμο μας: Η ατζέντα του 2030 για τη Βιώσιμη Ανάπτυξη).
                  
               
               
                  
                     (8)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (9)
                  
                        Σύσταση αριθ. 1/2017 του Συμβουλίου Σύνδεσης ΕΕ-Αιγύπτου, της 25ης Ιουλίου 2017, για τη συμφωνία σχετικά με τις προτεραιότητες της εταιρικής σχέσης ΕΕ-Αιγύπτου (EE L 255 της 3.10.2017, σ. 26).
               
               
                  
                     (10)
                  
                        Ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Αραβικής Δημοκρατίας της Αιγύπτου, αφετέρου (ΕΕ L 304 της 30.9.2004, σ. 38).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2022
            COM(2022) 191 final
            
            ΠΑΡΑΡΤΗΜΑ
            της
            Πρότασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Συμβουλίου Σύνδεσης που συστάθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, όσον αφορά την έγκριση των προτεραιοτήτων της εταιρικής σχέσης ΕΕ-Αιγύπτου
            
               
         
         
            
               ΠΑΡΑΡΤΗΜΑ 
            
            
            
               ΣΥΣΤΑΣΗ αριθ. 1 ΤΟΥ 9ου ΣΥΜΒΟΥΛΙΟΥ ΣΥΝΔΕΣΗΣ ΕΕ-ΑΙΓΥΠΤΟΥ, 
            
            
               της ΗΗ/ΜΜ/2022, για τη συμφωνία σχετικά με τις προτεραιότητες της εταιρικής σχέσης ΕΕ-Αιγύπτου 
            
            
            
               ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΑΙΓΥΠΤΟΥ,
            
            
               Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου,
            
            
               Εκτιμώντας τα ακόλουθα:
            
            
               (1)Η ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, υπεγράφη στις 25 Ιουνίου 2001 και άρχισε να ισχύει την 1η Ιουνίου 2004.
            
            
               (2)Το άρθρο 76 της ευρωμεσογειακής συμφωνίας σύνδεσης εξουσιοδοτεί το Συμβούλιο Σύνδεσης να λαμβάνει  αποφάσεις που κρίνει σκόπιμες για την επίτευξη των στόχων της συμφωνίας και να διατυπώνει κατάλληλες συστάσεις.
            
            
               (3)Σύμφωνα με το άρθρο 86 της ευρωμεσογειακής συμφωνίας σύνδεσης, τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της εν λόγω συμφωνίας και φροντίζουν για την επίτευξη των στόχων που προβλέπονται σε αυτήν.
            
            
               (4)Στην επανεξέταση της Ευρωπαϊκής Πολιτικής Γειτονίας προτάθηκε η έναρξη μιας νέας φάσης συνεργασίας με τους εταίρους, η οποία θα δώσει τη δυνατότητα για μεγαλύτερη ανάληψη ευθύνης και από τις δύο πλευρές.
            
            
               (5)Η ΕΕ και η Αίγυπτος έχουν συμφωνήσει να παγιώσουν την εταιρική σχέση τους με την επίτευξη συμφωνίας επί δέσμης προτεραιοτήτων για την περίοδο 2021-2027 με στόχο την αντιμετώπιση των κοινών προκλήσεων της ΕΕ και της Αιγύπτου και την προώθηση των αμοιβαίων συμφερόντων τους.
            
            
               (6)Τα μέρη της ευρωμεσογειακής συμφωνίας σύνδεσης κατέληξαν σε συμφωνία επί του κειμένου των προτεραιοτήτων της εταιρικής σχέσης ΕΕ-Αιγύπτου, μέσω των οποίων θα υποστηριχθεί η εφαρμογή της ευρωμεσογειακής συμφωνίας σύνδεσης, θέτοντας στο επίκεντρο της συνεργασίας κοινά συμφέροντα που έχουν καθοριστεί και από τις δύο πλευρές,
            
            
               ΣΥΝΙΣΤΑ:
            
            
               Άρθρο 1
            
            
               Το Συμβούλιο Σύνδεσης συνιστά στα μέρη να εφαρμόσουν τις προτεραιότητες της εταιρικής σχέσης ΕΕ-Αιγύπτου όπως παρουσιάζονται στο παράρτημα.
            
            
               Άρθρο 2
            
            
               Οι προτεραιότητες της εταιρικής σχέσης ΕΕ-Αιγύπτου που αναφέρονται στο άρθρο 1 αντικαθιστούν τις προτεραιότητες της εταιρικής σχέσης ΕΕ-Αιγύπτου, η εφαρμογή των οποίων αποτέλεσε αντικείμενο της σύστασης αριθ. 1/2017 του Συμβουλίου Σύνδεσης της 25ης Ιουλίου 2017.
            
         
         
            
               Άρθρο 3
            
            
               Η παρούσα σύσταση αρχίζει να ισχύει από την ημέρα της έκδοσής της.
            
            
               xx, [ημέρα μήνας έτος].
            
            
            
               Για το Συμβούλιο Σύνδεσης
            
            
               Ο/Η Πρόεδρος
            
            
               ***
            
            
               Προτεραιότητες της εταιρικής σχέσης ΕΕ-Αιγύπτου για την περίοδο 2021-2027
            
            
            
               Ι. Εισαγωγή
            
            
               Αυτές οι προτεραιότητες της εταιρικής σχέσης έχουν ως στόχο την αντιμετώπιση των κοινών προκλήσεων της ΕΕ και της Αιγύπτου, την προώθηση των αμοιβαίων συμφερόντων τους, τη διασφάλιση μακροπρόθεσμης σταθερότητας και βιώσιμης ανάπτυξης και στις δύο πλευρές της Μεσογείου, καθώς και την ενίσχυση της συνεργασίας και την αξιοποίηση των ανεκμετάλλευτων δυνατοτήτων της σχέσης τους. Οι προτεραιότητες της εταιρικής σχέσης δίνουν ιδιαίτερη προσοχή στην ενίσχυση της συνεργασίας με γνώμονα τη «Στρατηγική βιώσιμης ανάπτυξης — Όραμα για το 2030» της Αιγύπτου και την αναθεωρημένη Ευρωπαϊκή Πολιτική Γειτονίας, η οποία ορίζεται στο νέο θεματολόγιο της ΕΕ για τη Μεσόγειο
                  1
                και το οικονομικό και επενδυτικό της σχέδιο για τις νότιες γειτονικές χώρες
                  2
               , την Ευρωπαϊκή Πράσινη Συμφωνία και τα συμπεράσματα του Συμβουλίου, της 16ης Απριλίου 2021, σχετικά με μια ανανεωμένη εταιρική σχέση με τη Νότια Γειτονία
                  3
               , καθώς και στην άμβλυνση των δυσμενών κοινωνικοοικονομικών επιπτώσεων της πανδημίας COVID-19, συμπεριλαμβανομένης μιας πράσινης, ψηφιακής, ανθεκτικής και χωρίς αποκλεισμούς ανάκαμψης. Η συμφωνία σύνδεσης ΕΕ-Αιγύπτου καθορίζει το γενικό πλαίσιο για τη συνεργασία και τις προτεραιότητες της εταιρικής σχέσης. Οι προτεραιότητες της εταιρικής σχέσης βασίζονται στην ατζέντα του 2030 για τη βιώσιμη ανάπτυξη
                  4
               , τους στόχους βιώσιμης ανάπτυξης των Ηνωμένων Εθνών, τη συμφωνία του Παρισιού για το κλίμα, καθώς και στην αμοιβαία δέσμευση όσον αφορά τις οικουμενικές αξίες της δημοκρατίας, του κράτους δικαίου και του σεβασμού των ανθρώπινων δικαιωμάτων. Επιπλέον, συνάδουν με τις προσδοκίες που διατυπώνονται στα συμπεράσματα του Ευρωπαϊκού Συμβουλίου της 10ηςκαι 11ης Δεκεμβρίου 2020
                  5
                για μια δημοκρατική, σταθερότερη, πιο πράσινη και ευημερούσα Νότια Γειτονία ως στρατηγική προτεραιότητα για την ΕΕ.
            
            
               II. Προτεραιότητες
            
            
               Οι προτεραιότητες της εταιρικής σχέσης θα πρέπει να συμβάλουν στην ικανοποίηση των προσδοκιών των λαών και στις δύο πλευρές της Μεσογείου, ιδίως όσον αφορά τη διασφάλιση βιώσιμης και χωρίς αποκλεισμούς ανάπτυξης, κοινωνικής δικαιοσύνης, ευκαιριών αξιοπρεπούς απασχόλησης, οικονομικής ευημερίας και σημαντικά βελτιωμένων συνθηκών διαβίωσης. Καίριες πτυχές των εν λόγω στόχων αποτελούν η χωρίς αποκλεισμούς ανάπτυξη, η οποία βασίζεται στην καινοτομία, και η αποτελεσματική και συμμετοχική διακυβέρνηση, η οποία διέπεται από το κράτος δικαίου, τα ανθρώπινα δικαιώματα και τις θεμελιώδεις ελευθερίες, συμπεριλαμβανομένων των κοινωνικών και εργασιακών δικαιωμάτων, της χειραφέτησης των γυναικών με σκοπό την επίτευξη της ισότητας των φύλων, και των δικαιωμάτων του παιδιού. Οι προτεραιότητες λαμβάνουν επίσης υπόψη τους αντίστοιχους ρόλους της ΕΕ και της Αιγύπτου ως διεθνών παραγόντων και αποσκοπούν στην ενίσχυση τόσο της διμερούς συνεργασίας τους όσο και της συνεργασίας τους σε περιφερειακό και διεθνές επίπεδο. Η βελτίωση της συνδεσιμότητας μεταξύ της ΕΕ και της Αιγύπτου, με ιδιαίτερη έμφαση στην έξυπνη κινητικότητα, την αυτοματοποιημένη και ηλεκτρονική κινητικότητα, την ψηφιοποίηση και την πράσινη οικονομία, θα παίξει σημαντικό ρόλο και θα προσφέρει νέες ευκαιρίες συνεργασίας στο πλαίσιο αυτό. Η υλοποίηση των εμβληματικών πρωτοβουλιών του οικονομικού και επενδυτικού σχεδίου του νέου θεματολογίου για τη Μεσόγειο, μεταξύ άλλων μέσω πρωτοβουλιών της «Ομάδας Ευρώπη», θα συμβάλει στην επίτευξη των προτεραιοτήτων της εταιρικής σχέσης. Τα στοιχεία αυτά αποτελούν σημαντικό μέρος της συνεργασίας της ΕΕ με την Αίγυπτο και συμβάλλουν στην προστασία των κοινών συμφερόντων και οφελών των μερών στην περιοχή της Μεσογείου.
            
            
               Η πανδημία COVID-19 έθεσε προκλήσεις για τα εθνικά συστήματα υγειονομικής περίθαλψης και είχε εξαιρετικά δυσμενή αντίκτυπο στην οικονομία και την κοινωνία. Η ΕΕ και η Αίγυπτος θα συνεργαστούν στενά για τη μακροπρόθεσμη κοινωνικοοικονομική ανάκαμψη και τη βιώσιμη ανάπτυξη. Αμφότερα τα μέρη επιδιώκουν να μεγιστοποιήσουν τα οφέλη για την ανάκαμψη των οικονομιών τους μετά την κρίση της νόσου COVID-19 και να μετριάσουν τις πιθανές επιπτώσεις.  
            
            
               Ως εκ τούτου, η εταιρική σχέση θα διέπεται από τις ακόλουθες γενικές προτεραιότητες:
            
            
               1. Βιώσιμη σύγχρονη οικονομία και κοινωνική ανάπτυξη της Αιγύπτου
            
            
               Ως βασικοί εταίροι, η ΕΕ και η Αίγυπτος θα συνεργαστούν για την προώθηση των κοινωνικοοικονομικών στόχων που ορίζονται στη «Στρατηγική βιώσιμης ανάπτυξης — Όραμα για το 2030» της Αιγύπτου, με ιδιαίτερη έμφαση στις ανάγκες της βιώσιμης ανάπτυξης. 
            
            
               α)
                     Ενίσχυση της ανθεκτικότητας, οικοδόμηση ευημερίας και στήριξη του μετασχηματισμού προς την ψηφιακή και πράσινη οικονομία
            
            
               Η Αίγυπτος έχει δεσμευτεί για την επίτευξη μακροπρόθεσμης κοινωνικοοικονομικής βιωσιμότητας, μεταξύ άλλων μέσω της δημιουργίας ευνοϊκότερου περιβάλλοντος για τη χωρίς αποκλεισμούς ανάπτυξη και τη δημιουργία αξιοπρεπών και παραγωγικών θέσεων απασχόλησης, ιδίως για τους νέους και τις γυναίκες, ενθαρρύνοντας, μεταξύ άλλων, την ενσωμάτωση της άτυπης απασχόλησης στην επίσημη οικονομία. Όσον αφορά τη μακροπρόθεσμη οικονομική βιωσιμότητα, οι ενέργειες που θα αναληφθούν περιλαμβάνουν μέτρα τα οποία μπορούν να οδηγήσουν στη δημιουργία μεγαλύτερων δημοσιονομικών περιθωρίων για την καλύτερη εφαρμογή της στρατηγικής βιώσιμης ανάπτυξης της χώρας, την προώθηση της μεταρρύθμισης των επιδοτήσεων και της φορολογίας, την ενίσχυση του ρόλου του ιδιωτικού τομέα και τη βελτίωση του επιχειρηματικού κλίματος για την προσέλκυση περισσότερων άμεσων ξένων επενδύσεων, μεταξύ άλλων μέσω της υιοθέτησης μιας πιο ανοικτής και βιώσιμης εμπορικής πολιτικής, με την υποστήριξη βασικών έργων υποδομών, όπως η ανάπτυξη ενός αποδοτικού, ανθεκτικού και βιώσιμου συστήματος μεταφορών. Δεδομένης της σημασίας που έχει η ανάπτυξη των μικρών και μεσαίων επιχειρήσεων (ΜΜΕ) για τη βιώσιμη και χωρίς αποκλεισμούς ανάπτυξη, ο τομέας αυτός θα εξακολουθήσει να διαδραματίζει κεντρικό ρόλο στη συνεργασία της ΕΕ με την Αίγυπτο. Επιπλέον, η ΕΕ θα υποστηρίξει τις προσπάθειες της Αιγύπτου για τη μεταρρύθμιση της δημόσιας διοίκησης και τη χρηστή διακυβέρνηση, μεταξύ άλλων μέσω της προώθησης στατιστικών υψηλής ποιότητας και λαμβάνοντας υπόψη την ψηφιακή επανάσταση και τα νέα επιχειρηματικά και κοινωνικά μοντέλα που σχετίζονται με αυτήν.
            
            
               Η ΕΕ θα συνεχίσει να διαδραματίζει σημαντικό ρόλο στη στήριξη του επιχειρηματικού περιβάλλοντος και της βιώσιμης οικονομικής ανάπτυξης, μεταξύ άλλων μέσω συγκεκριμένων εμβληματικών πρωτοβουλιών σε τομείς προτεραιότητας, όπως: η ανάπτυξη βιώσιμων τρόπων μεταφοράς και υποδομών δημόσιων μεταφορών, υποστηρίζοντας τη μετάβαση της Αιγύπτου στην ηλεκτρική κινητικότητα. Στο πλαίσιο της υλοποίησης εκ μέρους της Αιγύπτου της στρατηγικής της για τη βιώσιμη ανάπτυξη για το 2030, η ΕΕ θα επεκτείνει τη στήριξή της για τη μετάβαση της Αιγύπτου προς μια πράσινη οικονομία, συμπεριλαμβανομένης της βιώσιμης ανάπτυξης των τομέων της γεωργίας και των υδάτων. Στο πλαίσιο αυτό, η ΕΕ θα στηρίξει επίσης τη βελτίωση των ψηφιακών υποδομών, και ειδικότερα την καθολική πρόσβαση σε ενισχυμένα, οικονομικά προσιτά και ασφαλή δίκτυα, καθώς και την ευαισθητοποίηση και την ανταλλαγή πληροφοριών και γνώσεων σχετικά με τις απειλές κατά της κυβερνοασφάλειας. 
            
         
         
            
               Αναγνωρίζοντας τη σημασία της έρευνας και της καινοτομίας για την πρόοδο των κοινωνιών τους, η ΕΕ και η Αίγυπτος θα συνεργαστούν περαιτέρω σε όλους τους τομείς της έρευνας και της καινοτομίας και για την προώθηση των ψηφιακών τεχνολογιών, συμπεριλαμβανομένης της τεχνητής νοημοσύνης και της κυβερνοασφάλειας, προστατεύοντας παράλληλα το δικαίωμα στην ιδιωτική ζωή. Σε αυτό το πλαίσιο, η Αίγυπτος και η ΕΕ υπογράμμισαν το ενδιαφέρον τους για την εντατικοποίηση της συνεργασίας σε μια σειρά σχετικών δραστηριοτήτων έρευνας και τριτοβάθμιας εκπαίδευσης, μεταξύ άλλων στο πλαίσιο των προγραμμάτων «Ορίζων Ευρώπη», Erasmus+, PRIMA και της ένωσης για τη μεσογειακή περιφερειακή πλατφόρμα έρευνας και καινοτομίας (Union for the Mediterranean Regional Platform for Research and Innovation).
            
            
               Λόγω της ποικιλόμορφης κληρονομιάς της Αιγύπτου, η αξία της οποίας είναι ανεκτίμητη, και της σημαντικής συμβολής του πολιτιστικού και τουριστικού τομέα στην οικονομική ανάπτυξη, στο ακαθάριστο εγχώριο προϊόν (ΑΕΠ), στην απασχόληση και στα συναλλαγματικά αποθέματα της χώρας, αλλά και στην κοινωνία γενικότερα, ιδιαίτερη έμφαση θα δοθεί στη σχέση μεταξύ του πολιτισμού, της διαφύλαξης της πολιτιστικής κληρονομιάς και της οικονομικής ανάπτυξης. Η ΕΕ και η Αίγυπτος θα συνεργαστούν, μεταξύ άλλων, για τον προσδιορισμό τρόπων προστασίας και διαφύλαξης της πολιτιστικής κληρονομιάς, τόσο της υλικής όσο και της άυλης, και θα προτείνουν σχετικές κοινές δράσεις συνεργασίας στον τομέα αυτόν. Για την αντιμετώπιση των αρνητικών επιπτώσεων της πανδημίας COVID-19 στον τουριστικό τομέα στην Αίγυπτο, η ΕΕ και η Αίγυπτος θα συνεργαστούν για την ενίσχυση των ευκαιριών στον συγκεκριμένο τομέα.
            
            
                β) Εμπόριο και επενδύσεις
            
            
               Η ΕΕ και η Αίγυπτος είναι σημαντικοί εμπορικοί εταίροι. Οι δύο πλευρές θα προσδιορίσουν από κοινού κατάλληλες προσεγγίσεις για την ενίσχυση των διμερών εμπορικών και επενδυτικών τους σχέσεων, τη βελτίωση της ανταγωνιστικότητας και τη διασφάλιση της προσβασιμότητας των αγαθών και των υπηρεσιών στις αντίστοιχες αγορές, σύμφωνα με τους κανονισμούς του Παγκόσμιου Οργανισμού Εμπορίου (ΠΟΕ) και τη συμφωνία σύνδεσης ΕΕ-Αιγύπτου, καθώς και για την περαιτέρω ενσωμάτωση της Αιγύπτου στις περιφερειακές και παγκόσμιες αξιακές αλυσίδες. 
            
            
               Η ΕΕ και η Αίγυπτος θα συνεργαστούν στενά για να υποβάλουν κοινές πρακτικές προτάσεις προκειμένου να βοηθήσουν την Αίγυπτο να αυξήσει την ανταγωνιστικότητα και τη διαφάνεια της αγοράς της, να ενισχύσει τις υφιστάμενες εμπορικές και επενδυτικές της σχέσεις και προκειμένου να διασφαλιστεί ότι τηρούνται πλήρως οι διατάξεις της συμφωνίας σύνδεσης ΕΕ-Αιγύπτου για το εμπόριο και τον ανταγωνισμό, καθώς και ότι η συμφωνία εφαρμόζεται με τρόπο που επιτρέπει την αξιοποίηση των δυνατοτήτων της στο έπακρο. Για την καλύτερη προστασία της υγείας και της ασφάλειας των καταναλωτών, η ΕΕ θα στηρίξει τον μετασχηματισμό βιώσιμων συστημάτων τροφίμων, καθώς και την ανάπτυξη αποτελεσματικών πλαισίων για την ασφάλεια των καταναλωτών, λαμβανομένων υπόψη των κανονισμών του ΠΟΕ, των διεθνώς συμφωνημένων υγειονομικών και φυτοϋγειονομικών προτύπων και των σχετικών κανόνων και αρχών της ΕΕ. Αμφότερες οι πλευρές θα συνεργαστούν στενά για να προσελκύσουν και να ενισχύσουν τις ευρωπαϊκές επενδύσεις, ιδίως μέσω της δημιουργίας ενός ευνοϊκού περιβάλλοντος για την υλοποίηση επενδύσεων, και να εξετάσουν δυνατότητες όπως η οικονομική ζώνη της διώρυγας του Σουέζ, μια πιο ανοικτή και βιώσιμη εμπορική πολιτική και η βελτίωση του κανονιστικού πλαισίου. 
            
            
               Η ΕΕ θα στηρίξει τις πολιτικές της Αιγύπτου για την προώθηση του ηλεκτρονικού εμπορίου, του ψηφιακού εμπορίου, της ρύθμισης του ανταγωνισμού και της ενίσχυσης του επενδυτικού δυναμικού της με τη βελτίωση του επιχειρηματικού κλίματος και την ανάπτυξη της αιγυπτιακής στρατηγικής για τις πράσινες τεχνολογίες πληροφοριών και επικοινωνιών (ΤΠΕ). 
            
            
               γ) Κοινωνική ανάπτυξη και κοινωνική δικαιοσύνη
            
            
               Η ΕΕ στηρίζει την προσπάθεια της Αιγύπτου για την προώθηση και τη μεταρρύθμιση της κοινωνικής ανάπτυξης και της κοινωνικής δικαιοσύνης, καθώς και του ουσιαστικού και χωρίς αποκλεισμούς κοινωνικού διαλόγου, και για την αντιμετώπιση των κοινωνικών και δημογραφικών προκλήσεων που συνδέονται με την ταχεία αύξηση του πληθυσμού, μεταξύ των οποίων η λειψυδρία και οι αδυναμίες που συνδέονται με την επισιτιστική ασφάλεια. Η στήριξη αυτή περιλαμβάνει την ενίσχυση του ανθρώπινου δυναμικού της χώρας, ιδίως των νέων, των γυναικών και των παιδιών. Η ΕΕ θα στηρίξει τις προσπάθειες της Αιγύπτου για την προώθηση της οικονομικής και κοινωνικής προστασίας των ατόμων που βρίσκονται σε ευάλωτη κατάσταση στην Αίγυπτο, ιδίως των ατόμων που είναι εκτεθειμένα σε πιθανές αρνητικές επιπτώσεις των οικονομικών μεταρρυθμίσεων και στις επιπτώσεις εξωτερικών κλυδωνισμών, όπως η πανδημία COVID-19, μέσω ολοκληρωμένων κοινωνικών διχτυών ασφαλείας και στοχευμένων προγραμμάτων κοινωνικής προστασίας που εναρμονίζονται με τους στόχους της πρωτοβουλίας για αξιοπρεπή ζωή (Haya Karima) και των προγραμμάτων Takaful και Karama. Ιδιαίτερη προσοχή θα δοθεί στην προώθηση της χειραφέτησης των γυναικών και του ρόλου των γυναικών και των κοριτσιών στην κοινωνία και την οικονομία, όπως αποτυπώνεται στην εθνική στρατηγική για τη χειραφέτηση των γυναικών με ορίζοντα το 2030. Επιπλέον, η ΕΕ και η Αίγυπτος θα συνεχίσουν να προωθούν τη χωρίς αποκλεισμούς αγροτική και αστική κοινωνικοοικονομική ανάπτυξη και να βελτιώνουν την παροχή βασικών υπηρεσιών, να στηρίζουν τη σύγχρονη ποιοτική εκπαίδευση, μεταξύ άλλων με σκοπό τη διασφάλιση της σύνδεσης με τις απαιτήσεις της αγοράς εργασίας, την ενίσχυση των ψηφιακών δεξιοτήτων και του αλφαβητισμού του πληθυσμού, την τεχνική και επαγγελματική κατάρτιση και τα συστήματα υγειονομικής περίθαλψης. 
            
            
               Η ΕΕ και η Αίγυπτος θα συνεργαστούν στον τομέα της υγείας, με σκοπό τη μείωση της πίεσης που ασκεί η νόσος COVID-19 τόσο στις υπηρεσίες υγείας όσο και στα εμβόλια, με σκοπό επίσης τη στήριξη των φιλοδοξιών της Αιγύπτου να καταστεί περιφερειακός κόμβος παραγωγής και εξαγωγής στην Αφρική και τη Μέση Ανατολή. Η ΕΕ θα μοιραστεί την πείρα που έχει αποκομίσει για τη θέσπιση κάλυψης υγείας χωρίς αποκλεισμούς και τη βελτίωση της ιατροφαρμακευτικής περίθαλψης.
            
            
               δ) Ενέργεια, περιβάλλον και δράση για το κλίμα
            
            
               Η ΕΕ και η Αίγυπτος θα συνεργαστούν στον τομέα της διαφοροποίησης των πηγών ενέργειας και τη μετάβαση προς μια οικονομία χαμηλών εκπομπών, με ιδιαίτερη έμφαση στις ανανεώσιμες πηγές ενέργειας, τις δράσεις ενεργειακής απόδοσης και τη σταδιακή μετάβαση σε βιώσιμους τρόπους μεταφοράς χαμηλών ανθρακούχων εκπομπών  όσον αφορά τόσο τις χερσαίες όσο και τις θαλάσσιες μεταφορές και την πολιτική αεροπορία. Κατόπιν αιτήματος της αιγυπτιακής κυβέρνησης, η ΕΕ θα υποστηρίξει τις προσπάθειες της να επικαιροποιήσει την ολοκληρωμένη ενεργειακή στρατηγική της, η οποία αποσκοπεί στην κάλυψη των αναγκών της χώρας στον τομέα της βιώσιμης ανάπτυξης και στον περιορισμό των εκπομπών αερίων του θερμοκηπίου. Η ενίσχυση του διαλόγου για την ενέργεια και το κλίμα μεταξύ της ΕΕ και της Αιγύπτου θα συμβάλει στον εντοπισμό καίριων τομέων συνεργασίας. Ενδεικτικά αναφέρονται η στήριξη των προσπαθειών της Αιγύπτου να καταστεί ενεργειακός κόμβος στην περιοχή, με έμφαση στις ανανεώσιμες πηγές ενέργειας, η συνεχιζόμενη συνεργασία στο πλαίσιο του φόρουμ φυσικού αερίου East Med και η υλοποίηση αμοιβαία επωφελών ενεργειακών έργων, μεταξύ των οποίων έργα διασύνδεσης μεταξύ της Αιγύπτου και της ΕΕ. 
            
            
               Η ΕΕ και η Αίγυπτος θα συνεργαστούν επίσης για τη διεξαγωγή κοινών ερευνών, την ανταλλαγή εμπειριών και βέλτιστων πρακτικών, τις μεταφορές τεχνολογίας και την προώθηση της υποπεριφερειακής συνεργασίας (εντός της Μεσογείου), λαμβάνοντας δεόντως υπόψη την προστασία των θαλάσσιων οικοσυστημάτων της Μεσογείου.
            
            
               Η ΕΕ και η Αίγυπτος θα ενισχύσουν τη συνεργασία τους για την προώθηση της έννοιας του οικοτουρισμού, συμπεριλαμβανομένης της προστασίας της βιοποικιλότητας στην Αίγυπτο και τη Μεσόγειο Θάλασσα, ιδίως όσον αφορά τη διαχείριση των φυσικών καταφυγίων και την αποκατάσταση των υποβαθμισμένων φυσικών πόρων.
            
            
               Η ΕΕ και η Αίγυπτος θα συνεργαστούν για την προώθηση της δράσης για το κλίμα και το περιβάλλον με σκοπό την επίτευξη βιώσιμης ανάπτυξης, σύμφωνα με τις δεσμεύσεις τους στο πλαίσιο της UNFCCC, της συμφωνίας του Παρισιού και των αποφάσεων της Γλασκόβης για το κλίμα. Η ΕΕ θα υποστηρίξει την εφαρμογή των εθνικά καθορισμένων συνεισφορών της Αιγύπτου στους τομείς του μετριασμού της κλιματικής αλλαγής και της προσαρμογής σε αυτήν, μεταξύ άλλων μέσω της χρηματοδότησης για την αντιμετώπιση της κλιματικής αλλαγής. Επιπλέον, η ΕΕ και η Αίγυπτος θα συνεργαστούν για την επίτευξη των στόχων που ορίζονται, μεταξύ άλλων, στην ατζέντα του 2030 για την ανάπτυξη και στο Πλαίσιο Σεντάι για τη μείωση του κινδύνου καταστροφών. 
            
            
               Η ΕΕ θα στηρίξει τις προσπάθειες της Αιγύπτου για την προώθηση της πράσινης μετάβασής της, τη δημιουργία πράσινης ανάπτυξης και θέσεων εργασίας, τη βελτιστοποίηση του δυναμικού και της χρήσης των ενεργειακών της πόρων, την περαιτέρω διαφοροποίηση του ενεργειακού της μείγματος, μέσω ανανεώσιμων πηγών ενέργειας και της ενεργειακής απόδοσης, την ενίσχυση της διακυβέρνησης και τον καθορισμό φιλικών προς το περιβάλλον αναπτυξιακών οδών. 
            
            
               Η ΕΕ θα στηρίξει την Αίγυπτο όσον αφορά την προώθηση της βιώσιμης χρηματοδότησης, συμπεριλαμβανομένων των πράσινων ομολόγων, την υιοθέτηση των προτύπων περιβαλλοντικής βιωσιμότητας στο εγχώριο επενδυτικό της χαρτοφυλάκιο, καθώς και την ενίσχυση των ικανοτήτων της να παράγει και να εξάγει ανανεώσιμες πηγές ενέργειας, ιδίως με τη μορφή ηλεκτρικής ενέργειας και ανανεώσιμου υδρογόνου.
            
            
               Λόγω της απειλής που συνιστά η λειψυδρία σε εθνικό και περιφερειακό επίπεδο, η ΕΕ θα στηρίξει την Αίγυπτο στη διαχείριση των υδάτινων πόρων, καθώς και σε άλλους τομείς κοινού ενδιαφέροντος, όπως η διατήρηση της βιοποικιλότητας, η αποχέτευση, η διαχείριση των στερεών αποβλήτων, συμπεριλαμβανομένης της μείωσης των βιομηχανικών ρύπων, της διαχείρισης χημικών ουσιών και επικίνδυνων αποβλήτων και της καταπολέμησης της απερήμωσης και της υποβάθμισης του εδάφους. Η Αίγυπτος και η ΕΕ διερευνούν επίσης τις ευκαιρίες που προβλέπονται στο πλαίσιο της Ένωσης για τη Μεσόγειο (UfM) σχετικά με τη συνεργασία για το κλίμα, το περιβάλλον και τη γαλάζια οικονομία.  
            
            
               Η ΕΕ και η Αίγυπτος θα ενισχύσουν τη συνεργασία τους, με σκοπό τη μετάβαση σε βιώσιμα συστήματα τροφίμων, συμπεριλαμβανομένης της βιώσιμης διαχείρισης της γεωργίας και της αλιείας, καθώς και της διατήρησης των φυσικών συντελεστών παραγωγής για την ενίσχυση της επισιτιστικής ασφάλειας.
            
            
               2. Εταίροι σε θέματα εξωτερικής πολιτικής 
            
            
               α) Σταθεροποίηση των χωρών της κοινής γειτονίας και πέραν αυτής
            
         
         
            
               Οι συγκρούσεις και οι κρίσεις στην περιοχή της Μεσογείου αποτελούν βασικό εμπόδιο για την πολιτική σταθερότητα και τη βιώσιμη ανάπτυξη. Ως εκ τούτου, οι κοινές προσπάθειες της ΕΕ και της Αιγύπτου για την πρόληψη και την επίλυση συγκρούσεων, την προώθηση της συνεργασίας στον τομέα της ασφάλειας, τον μετριασμό των συνεπειών των συγκρούσεων και την αντιμετώπιση των βαθύτερων αιτιών τους αποτελούν ύψιστη προτεραιότητα για την προστασία των λαών των δύο χωρών και την εξασφάλιση ευνοϊκών συνθηκών για την ευημερία τους. Η εταιρική σχέση μεταξύ της ΕΕ και της Αιγύπτου είναι σημαντική για τη σταθερότητα και την ευημερία της Μεσογείου, της Μέσης Ανατολής και της Αφρικής, ενώ η συνεργασία μεταξύ της ΕΕ και της Αιγύπτου θα συνεχίσει να στοχεύει στην επίλυση των συγκρούσεων, στην οικοδόμηση της ειρήνης, στην εμβάθυνση της περιφερειακής οικονομικής ολοκλήρωσης και στην αντιμετώπιση των πολιτικών και οικονομικών προκλήσεων στις εν λόγω περιοχές. 
            
            
               Δεδομένου του στρατηγικού προσανατολισμού της εταιρικής σχέσης, η ΕΕ και η Αίγυπτος δεσμεύονται να ενισχύσουν τη συνεργασία στον τομέα της εξωτερικής πολιτικής σε επίπεδο διμερών, περιφερειακών και διεθνών οργανισμών, κυρίως στο πλαίσιο των Ηνωμένων Εθνών και πολυμερών φόρουμ, συμπεριλαμβανομένης της Ένωσης για τη Μεσόγειο, καθώς και του Συνδέσμου Αραβικών Κρατών (ΣΑΚ) και της Αφρικανικής Ένωσης, μέλος των οποίων είναι η Αίγυπτος. Η ΕΕ και η Αίγυπτος δεσμεύονται να συνεργάζονται επίσης στο πλαίσιο ετήσιων υπουργικών συνόδων μεταξύ της ΕΕ και των χωρών-εταίρων του Νότου, όπως προτείνεται στα συμπεράσματα του Συμβουλίου σχετικά με μια ανανεωμένη εταιρική σχέση με τη Νότια Γειτονία — Νέο θεματολόγιο για τη Μεσόγειο. Στις προτεραιότητες περιλαμβάνεται η ανανέωση των προσπαθειών με σκοπό τη στήριξη των Ισραηλινών και των Παλαιστινίων ώστε να καταλήξουν σε διευθέτηση στο πλαίσιο της ειρηνευτικής διαδικασίας στη Μέση Ανατολή (MEPP), με την αξιοποίηση του καίριου ρόλου που διαδραματίζουν η ΕΕ και η Αίγυπτος στο πλαίσιο αυτό. Στην Ανατολική Μεσόγειο, η Αίγυπτος, η ΕΕ και τα κράτη μέλη της, μεταξύ άλλων, θα ενισχύσουν την περιφερειακή συνεργασία σύμφωνα με τις διατάξεις του διεθνούς δικαίου, συμπεριλαμβανομένης της Σύμβασης των Ηνωμένων Εθνών για το Δίκαιο της Θάλασσας (UNCLOS). Η Αίγυπτος και η ΕΕ θα εργαστούν από κοινού για την εφαρμογή των σχετικών αποφάσεων του Συμβουλίου Ασφαλείας, ιδίως όσον αφορά τη MEPP, τη Λιβύη και τη Συρία. Επιπλέον, η Αίγυπτος φιλοξενεί το κέντρο της Αφρικανικής Ένωσης για την ανασυγκρότηση και την ανάπτυξη μετά τη σύγκρουση, καθώς και την έδρα του ΣΑΚ, με τα οποία η ΕΕ θα συνεχίσει να εμβαθύνει και να διευρύνει τη συνεργασία της. Επιπλέον, η ΕΕ και η Αίγυπτος θα επιδιώξουν στενότερη συνεργασία σε πολυμερές επίπεδο και σε σχέση με σημαντικές περιφερειακές και διεθνείς προκλήσεις που επηρεάζουν και τις δύο πλευρές, συμπεριλαμβανομένης της δράσης για το κλίμα. 
            
            
               Υπό το πρίσμα του βασικού ρόλου της Αιγύπτου στην παγκόσμια ανάπτυξη και των περαιτέρω σχετικών φιλοδοξιών της, ένας από τους στόχους της συνεργασίας ΕΕ-Αιγύπτου θα είναι η διεύρυνση της εταιρικής σχέσης ΕΕ-Αιγύπτου στην ευρύτερη περιοχή, μεταξύ άλλων και στην Αφρική, σε τομείς αμοιβαίου ενδιαφέροντος και μέσω πρωτοβουλιών όπως το φόρουμ του Aswan για τη βιώσιμη ειρήνη και ανάπτυξη. Η επίτευξη διεθνούς συμφωνίας το συντομότερο δυνατόν, σύμφωνα με τη διακήρυξη αρχών του 2015 και τις διατάξεις του διεθνούς δικαίου, όσον αφορά το ζήτημα του φράγματος της Αιθιοπίας, αποτελεί ύψιστη προτεραιότητα για την ΕΕ και την Αίγυπτο, η οποία αποσκοπεί στην προστασία της ασφάλειας των υδάτων της Αιγύπτου και στην προώθηση της ειρήνης και της σταθερότητας στην ευρύτερη περιοχή. Η επίτευξη διεθνούς συμφωνίας που θα βασίζεται σε συμφωνία κατόπιν διαπραγματεύσεων θα συμβάλει στη μετατροπή της εν λόγω διαφοράς σε ευκαιρία προσέλκυσης ξένων επενδύσεων και αύξησης της σταθερότητας για τις χώρες της περιοχής και για εκατομμύρια ανθρώπους. Η ΕΕ είναι διατεθειμένη να στηρίξει τη διαδικασία υπό την ηγεσία της Αφρικανικής Ένωσης σε συνεργασία με διεθνείς εταίρους, συμπεριλαμβανομένης της ΕΕ, και να διαδραματίσει πιο ενεργό ρόλο, αν αυτό κριθεί σκόπιμο και είναι επιθυμητό από όλα τα μέρη, αξιοποιώντας την πείρα της στον τομέα της διαχείρισης κοινών υδάτινων πόρων σύμφωνα με τις διατάξεις του διεθνούς δικαίου. Επιπλέον, η ΕΕ και η Αίγυπτος υποστηρίζουν προτάσεις για την ανάπτυξη της διαπεριφερειακής συνεργασίας, συμπεριλαμβανομένης της τριμερούς συνεργασίας στην Αφρική. 
            
            
               β) Συνεργασία στον τομέα της διαχείρισης και της αντιμετώπισης κρίσεων 
            
            
               Η ΕΕ και η Αίγυπτος θα εντείνουν τη συνεργασία και τις διαβουλεύσεις, καθώς και την ανταλλαγή εμπειριών στον τομέα της διαχείρισης και της πρόληψης κρίσεων, τόσο σε διμερές όσο και σε περιφερειακό επίπεδο, μεταξύ άλλων μέσω του διεθνούς κέντρου του Καΐρου για την επίλυση συγκρούσεων, τη διατήρηση της ειρήνης και την οικοδόμηση της ειρήνης (CCCPA), με σκοπό την αντιμετώπιση των πολύπλοκων προκλήσεων για την ειρήνη, τη σταθερότητα και την ανάπτυξη που προκύπτουν από τις συγκρούσεις, την κλιματική αλλαγή, τις φυσικές καταστροφές και τις επιδημίες, μεταξύ άλλων μέσω του μηχανισμού COVAX, στην περιοχή κοινής γειτονίας τους και πέραν αυτής. Θα ενταθούν οι προσπάθειες για την οικοδόμηση της ανθεκτικότητας και την προσαρμογή στην κλιματική αλλαγή, συμπεριλαμβανομένης της επένδυσης σε προληπτικά μέτρα και της ενίσχυσης της συνεργασίας για την πολιτική προστασία και τη διαχείριση του κινδύνου καταστροφών. 
            
            
                3. Ενίσχυση της σταθερότητας
            
            
               Η ΕΕ και η Αίγυπτος έχουν ως κοινό στόχο τους τη σταθερότητα στις κοινωνίες τους και στην ευρύτερη περιοχή. Τα ανθρώπινα δικαιώματα, δηλαδή τα ατομικά, πολιτικά, οικονομικά, κοινωνικά, εργασιακά και πολιτιστικά δικαιώματα, όπως ορίζεται στο διεθνές δίκαιο για τα ανθρώπινα δικαιώματα, στη Συνθήκη για την Ευρωπαϊκή Ένωση και στις αρχές της δημοκρατίας που κατοχυρώνονται στο Σύνταγμα της Αιγύπτου, έχουν καίρια σημασία για τη σταθερότητα αμφότερων των μερών και αποτελούν κοινή αξία και τον ακρογωνιαίο λίθο ενός σύγχρονου δημοκρατικού κράτους. Η Αίγυπτος και η ΕΕ επαναλαμβάνουν τη δέσμευσή τους να προωθήσουν περαιτέρω τη δημοκρατία, τις θεμελιώδεις ελευθερίες και τα ανθρώπινα δικαιώματα, την ισότητα των φύλων και τις ίσες ευκαιρίες ως συνταγματικά δικαιώματα όλων των πολιτών τους, σύμφωνα με τις διεθνείς υποχρεώσεις τους, ως βάση για τη μακροπρόθεσμη σταθερότητα και ασφάλεια. Η Αίγυπτος έλαβε σημαντικά μέτρα με την άρση της κατάστασης έκτακτης ανάγκης το 2021 και την έκδοση της εθνικής στρατηγικής της Αιγύπτου για τα ανθρώπινα δικαιώματα (2021-2026). Η εθνική στρατηγική, με τους τέσσερις τομείς εστίασης που περιλαμβάνει, επαναβεβαιώνει τον εθνικό στόχο της Αιγύπτου για την προάσπιση όλων των ατομικών, πολιτικών, οικονομικών, κοινωνικών και πολιτιστικών δικαιωμάτων, με σκοπό την επίτευξη σταθερότητας, προόδου και βιώσιμης ανάπτυξης στη χώρα. Στο πλαίσιο αυτό, η ΕΕ θα παράσχει υποστήριξη στην Αίγυπτο για την εφαρμογή των εν λόγω δικαιωμάτων και στόχων.
            
            
               α)
                     Χρηστή διακυβέρνηση και ένα σύγχρονο δημοκρατικό κράτος
            
            
               Η Αίγυπτος και η ΕΕ επαναλαμβάνουν τη δέσμευσή τους να διασφαλίζουν τη λογοδοσία, το κράτος δικαίου, και τον πλήρη σεβασμό των ανθρώπινων δικαιωμάτων και των θεμελιωδών ελευθεριών, καθώς και να ανταποκρίνονται στις απαιτήσεις των πολιτών τους. Οι δεσμεύσεις αυτές διέπουν την περαιτέρω στήριξη της ΕΕ στις προσπάθειες της Αιγύπτου που έχουν ως στόχο την ενίσχυση της ικανότητας των κρατικών θεσμών για την αποτελεσματική μεταρρύθμιση του δημόσιου τομέα, με την προώθηση της ικανότητας των οργάνων επιβολής του νόμου να εγγυώνται την ασφάλεια όλων. Σύμφωνα με το διεθνές δίκαιο και τις βέλτιστες πρακτικές, η ΕΕ και η Αίγυπτος θα ενισχύσουν τη συνεργασία για τον εκσυγχρονισμό του τομέα της δικαιοσύνης και την ανάπτυξη ικανοτήτων, ιδίως όσον αφορά την εφαρμογή σύγχρονης τεχνολογίας, την καταπολέμηση της διαφθοράς, της απάτης, της νομιμοποίησης εσόδων από παράνομες δραστηριότητες και την αντιμετώπιση της ανάκτησης προϊόντων που προέρχονται από εγκληματικές δραστηριότητες. Η ΕΕ και η Αίγυπτος θα εξετάσουν επίσης το ενδεχόμενο ανάπτυξης δικαστικής συνεργασίας σε ποινικές και αστικές υποθέσεις, καθώς και το ενδεχόμενο διαπραγμάτευσης συμφωνιών συνεργασίας μεταξύ της Αιγύπτου και των υπηρεσιών επιβολής του νόμου της ΕΕ. Η ΕΕ και η Αίγυπτος θα συνεργαστούν επίσης για την εξασφάλιση υψηλού επιπέδου προστασίας των δεδομένων προσωπικού χαρακτήρα, σύμφωνα με τα διεθνή πρότυπα προστασίας των δεδομένων.
            
            
               Η κοινοβουλευτική συνεργασία μεταξύ της ΕΕ και της Αιγύπτου, ιδίως μέσω διαρθρωμένων ανταλλαγών μεταξύ των κοινοβουλευτικών επιτροπών και ομάδων, θα ενισχύσει τον συντονισμό και θα προαγάγει την αμοιβαία κατανόηση. Η ΕΕ θα υποστηρίξει επίσης τις προσπάθειες της Αιγύπτου όσον αφορά τον σχεδιασμό και την παροχή δημόσιων υπηρεσιών σε όλα τα επίπεδα, καθώς και την περαιτέρω εξασφάλιση της ισότητας οικονομικών, κοινωνικών και πολιτικών ευκαιριών και την προαγωγή της κοινωνικής ένταξης όλων.
            
            
               β)
                     Ασφάλεια και τρομοκρατία 
            
            
               Η ασφάλεια αποτελεί κοινό στόχο. Η τρομοκρατία και ο βίαιος εξτρεμισμός που οδηγεί στην τρομοκρατία απειλούν τον κοινωνικό ιστό των εθνών και στις δύο πλευρές της Μεσογείου. Τα φαινόμενα αυτά απειλούν σοβαρά την ασφάλεια και την ευημερία των πολιτών μας. Η καταπολέμηση των εν λόγω απειλών αποτελεί κοινό στόχο της ΕΕ και της Αιγύπτου, οι οποίες μπορούν να συνεργαστούν με την υιοθέτηση ολοκληρωμένης προσέγγισης. Με τον τρόπο αυτόν, θα αντιμετωπιστούν τα βαθύτερα αίτια της τρομοκρατίας, με πλήρη σεβασμό των ανθρώπινων δικαιωμάτων και των θεμελιωδών ελευθεριών, με στόχο την επιτυχή αντιμετώπιση και πρόληψη της ριζοσπαστικοποίησης και την προώθηση της κοινωνικοοικονομικής ανάπτυξης. Η ΕΕ και η Αίγυπτος συμφωνούν ως προς την ανάγκη συνεργασίας για την υποστήριξη του διαθρησκευτικού διαλόγου, προκειμένου να εδραιωθούν οι αρχές της ανθρώπινης αδελφοσύνης, προάγοντας το ιδεώδες της ειρήνης και απορρίπτοντας παράλληλα τη βία μεταξύ των ανθρώπων, καθώς και για την προώθηση της ανεξιθρησκίας και της προστασίας της θρησκευτικής ελευθερίας και της ελευθερίας των πεποιθήσεων. Η ΕΕ και η Αίγυπτος εμμένουν στη δέσμευσή τους να συνεργαστούν για την καταπολέμηση του εξτρεμισμού και κάθε μορφής διακρίσεων, συμπεριλαμβανομένης της ισλαμοφοβίας, του ρατσισμού και της ξενοφοβίας.
            
            
            
               Η ΕΕ και η Αίγυπτος θα ενισχύσουν την επιχειρησιακή συνεργασία σε τομείς που σχετίζονται με την ασφάλεια και την καταπολέμηση της τρομοκρατίας, συμπεριλαμβανομένης της αεροπορικής ασφάλειας και των μέτρων προστασίας της ασφάλειας, καθώς και την ικανότητα πρόληψης και καταπολέμησης του διακρατικού οργανωμένου εγκλήματος, όπως η παράνομη διακίνηση μεταναστών, η εμπορία ανθρώπων, συμπεριλαμβανομένης της εμπορίας παιδιών, η παράνομη διακίνηση πολιτιστικών αγαθών και η επιστροφή πολιτιστικών αγαθών που αποτελούν αντικείμενο παράνομης διακίνησης σύμφωνα με τις διατάξεις του διεθνούς δικαίου, το λαθρεμπόριο ναρκωτικών, η χρηματοδότηση της τρομοκρατίας και η νομιμοποίηση εσόδων από παράνομες δραστηριότητες.
            
            
            
               Τα δύο μέρη συμφωνούν να ενισχύσουν τη συνεργασία τους στον τομέα της εφαρμογής του Προγράμματος Δράσης των Ηνωμένων Εθνών για την καταπολέμηση του λαθρεμπορίου φορητών όπλων και ελαφρού οπλισμού, μεταξύ άλλων μέσω της ανταλλαγής εμπειριών, της κατάρτισης και άλλων δραστηριοτήτων ανάπτυξης ικανοτήτων.
            
            
            
               γ)
                     Μετανάστευση και κινητικότητα
            
            
               Η ΕΕ και η Αίγυπτος υπογραμμίζουν τη σημασία της συνέχισης της συνεργασίας για την από κοινού αντιμετώπιση, με αποδοτικό και αποτελεσματικό τρόπο, των προκλήσεων της αντικανονικής μετανάστευσης, καθώς και όλων των άλλων πτυχών της μετανάστευσης και της κινητικότητας, συμπεριλαμβανομένης της νόμιμης μετανάστευσης, σύμφωνα με τις αρμοδιότητες της ΕΕ και των κρατών μελών, μέσω ολοκληρωμένων, εξατομικευμένων και αμοιβαία επωφελών εταιρικών σχέσεων, και στο πνεύμα της πολιτικής διακήρυξης της διάσκεψης κορυφής της Βαλέτας και του κοινού σχεδίου δράσης της Βαλέτας, λαμβάνοντας παράλληλα υπόψη την ανακοίνωση της Ευρωπαϊκής Επιτροπής σχετικά με το Νέο Σύμφωνο για τη Μετανάστευση και το Άσυλο
                  6
               .
            
            
               Η ΕΕ θα συνεχίσει να στηρίζει τις προσπάθειες της αιγυπτιακής κυβέρνησης για την ενίσχυση του πλαισίου διαχείρισης της μετανάστευσης και του ασύλου και την έγκαιρη κινητοποίηση χρηματοδότησης στο πλαίσιο των σχετικών μέσων. Η ΕΕ, επικροτεί και αξιοποιεί τις θετικές επιδόσεις της Αιγύπτου όσον αφορά τη διαχείριση των αντικανονικών μεταναστευτικών ροών, ώστε να συνεχίσει να στηρίζει τις προσπάθειες της Αιγύπτου για την πρόληψη και την καταπολέμηση της αντικανονικής μετανάστευσης, την ενίσχυση της διαχείρισης των συνόρων, καθώς και την καταπολέμηση της εμπορίας και της παράνομης διακίνησης ανθρώπων, συμπεριλαμβανομένου του εντοπισμού και της παροχής βοήθειας στα θύματα εμπορίας ανθρώπων. 
            
         
         
            
               Η ΕΕ και η Αίγυπτος είναι προσηλωμένες στην προστασία των δικαιωμάτων των μεταναστών, των αιτούντων άσυλο και των προσφύγων, με πλήρη σεβασμό των διατάξεων του δικαίου για τα ανθρώπινα δικαιώματα και του δικαίου για τους πρόσφυγες. Η ΕΕ θα επιδιώξει να στηρίξει και να ενισχύσει την ικανότητα της Αιγύπτου να διαφυλάσσει τα δικαιώματα αυτά, να παρέχει προστασία, σύμφωνα με τα διεθνή πρότυπα, καθώς και πρόσβαση σε βασικές υπηρεσίες, όπως η υγεία και η εκπαίδευση, μεταξύ άλλων, για τους πρόσφυγες, τους μετανάστες και τους αιτούντες άσυλο. Η ΕΕ θα επιδιώξει να ενισχύσει τη συνεργασία της με την Αίγυπτο στον τομέα της εθελοντικής επανεγκατάστασης. Η ΕΕ και η Αίγυπτος θα προωθήσουν και θα διευκολύνουν τη συνεργασία για την ταυτοποίηση, την επιστροφή, συμπεριλαμβανομένης της διευκόλυνσης της εκούσιας επιστροφής, την επανεισδοχή και τη βιώσιμη επανένταξη των αντικανονικών μεταναστών στη χώρα καταγωγής τους. Η ΕΕ και η Αίγυπτος θα διερευνήσουν πεδία συνεργασίας στον τομέα διαχείρισης των συνόρων. 
            
            
               Η συνεργασία τους αυτή θα συνδυαστεί με τη συνεργασία για την αντιμετώπιση και την καταπολέμηση των βαθύτερων αιτίων της αντικανονικής μετανάστευσης και του αναγκαστικού εκτοπισμού από τρίτες χώρες, και συγκεκριμένα των συγκρούσεων και της αστάθειας, της υπανάπτυξης, της φτώχειας και της ανεργίας, καθώς και με την προσπάθεια εξάλειψης των αρνητικών επιπτώσεων της κλιματικής αλλαγής και της ξηρασίας. Η προσπάθεια αυτή θα βασίζεται, μεταξύ άλλων, στην ανάπτυξη κοινωνικοοικονομικών ευκαιριών, και ειδικότερα καλύτερων προοπτικών για τους νέους, μέσω πρωτοβουλιών για τη δημιουργία θέσεων εργασίας στο πλαίσιο της ανάκαμψης από τη νόσο COVID-19.  
            
            
               Η ομαλή, ασφαλής, τακτική και υπεύθυνη κινητικότητα των προσώπων, μεταξύ άλλων για εκπαιδευτικούς σκοπούς, με παράλληλη αποφυγή του φαινομένου της διαρροής εγκεφάλων, μπορεί να συμβάλει στην ανάπτυξη δεξιοτήτων και γνώσεων που θα μπορούσαν με τη σειρά τους να συμβάλουν στην ανάπτυξη της Αιγύπτου. Μπορεί, επίσης, να οδηγήσει στην οικοδόμηση βιώσιμων «γεφυρών» μεταξύ του εργατικού δυναμικού υψηλής εξειδίκευσης στην ΕΕ και την Αίγυπτο, με βάση τις ικανότητες της ΕΕ και των κρατών μελών. 
            
            
            
               III. Αρχές συνεργασίας
            
            
            
               Η προώθηση του ανθρώπινου παράγοντα και των επαφών μεταξύ των λαών θα ενισχύσει τους δεσμούς, παγιώνοντας έτσι την εταιρική σχέση μεταξύ της ΕΕ και της Αιγύπτου. Η αμοιβαία λογοδοσία και η υπευθυνότητα έναντι των λαών της Ευρώπης και της Αιγύπτου αποτελούν κρίσιμη πτυχή των προτεραιοτήτων της εταιρικής σχέσης.
            
            
               Τα θέματα κοινού ενδιαφέροντος θα πρέπει επίσης να αντιμετωπιστούν μέσω της στενότερης περιφερειακής και υποπεριφερειακής συνεργασίας (Νότου-Νότου). Εν προκειμένω, η ΕΕ και η Αίγυπτος θα συνεργαστούν στο πλαίσιο της Ένωσης για τη Μεσόγειο και μέσω του Ιδρύματος Anna Lindh, ιδίως όσον αφορά τον διαπολιτισμικό διάλογο. 
            
            
               Έχει αποδειχθεί ότι το πνεύμα διαλόγου αποτελεί πολύτιμο εργαλείο για την ανάπτυξη του αμοιβαίου σεβασμού. Η εμβάθυνση του διαλόγου σε θέματα όπως η δημοκρατία, τα ανθρώπινα δικαιώματα, η κοινωνικοοικονομική ανάπτυξη, το εμπόριο, οι επενδύσεις, καθώς και σε περιφερειακά και διεθνή θέματα κοινού ενδιαφέροντος θα είναι ουσιαστικής σημασίας. Ο διάλογος θα παράσχει επίσης τα μέσα για τη θεμελίωση της εταιρικής σχέσης και την αξιολόγηση του βάθους και των επιτευγμάτων της.
            
            
               Σύμφωνα με τις προτεραιότητες της αιγυπτιακής κυβέρνησης, η έμφαση στους νέους —από τους οποίους εξαρτάται η μακροπρόθεσμη σταθερότητα των κοινωνιών μας— και στις γυναίκες αποτελεί οριζόντιο ζήτημα των προτεραιοτήτων της εταιρικής σχέσης. Βασικός στόχος είναι να χειραφετηθούν αυτές οι ομάδες και να τους παρασχεθούν τα νομικά και πρακτικά εργαλεία για να αναλάβουν τον ρόλο που τους αρμόζει στην κοινωνία μέσω της ενεργού συμμετοχής τους στην οικονομία και τη διακυβέρνηση της χώρας τους. Η ΕΕ και η Αίγυπτος θα συνεχίσουν να ανταλλάσσουν εμπειρίες σε θέματα καταπολέμησης των διακρίσεων και της βίας κατά των γυναικών και προώθησης της ισότητας των φύλων, καθώς και όσον αφορά την προώθηση της ενσωμάτωσης και τη δημιουργία ευκαιριών για τους νέους.
            
            
               Η ΕΕ και η Αίγυπτος συμφωνούν ότι η κοινωνία των πολιτών συνεισφέρει σημαντικά και δυναμικά στην υλοποίηση των προτεραιοτήτων της εταιρικής σχέσης και στη διαφανή, συμμετοχική διακυβέρνηση ενός σύγχρονου και δημοκρατικού κράτους και μπορεί να υποστηρίξει τη διαδικασία βιώσιμης ανάπτυξης στην Αίγυπτο. Θα συνεργαστούν με την κοινωνία των πολιτών για την αποτελεσματική συμβολή τους στη διαδικασία οικονομικής, πολιτικής και κοινωνικής ανάπτυξης σύμφωνα με το Σύνταγμα της Αιγύπτου και τη συναφή εθνική νομοθεσία.
            
            
               IV. Συμπέρασμα
            
            
               Με πνεύμα κοινής ευθύνης, η ΕΕ και η Αίγυπτος όρισαν από κοινού τις παρούσες προτεραιότητες της εταιρικής σχέσης. Σε συνδυασμό με την επανεξέταση του θεματολογίου για τη Μεσόγειο και των συμπερασμάτων του Συμβουλίου, το 2024 προβλέπεται η διενέργεια ενδιάμεσης επανεξέτασης για την αξιολόγηση των επιπτώσεων και, εάν κριθεί αναγκαίο, την προσαρμογή των προτεραιοτήτων της εταιρικής σχέσης. Η Επιτροπή Σύνδεσης και το Συμβούλιο Σύνδεσης θα εξακολουθήσουν να είναι οι βασικοί φορείς που θα διενεργούν τη συνολική αξιολόγηση της εφαρμογής των προτεραιοτήτων της εταιρικής σχέσης σε ετήσια βάση.
            
            
         
         
            
                  
                     (1)
                  
                        JOIN(2021) 2 final.
               
               
                  
                     (2)
                  
                        SWD(2021) 23 final.
               
               
                  
                     (3)
                  
                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en
               
               
                  
                     (4)
                  
                        
                  
                     Ψήφισμα 70/1 των Ηνωμένων Εθνών με τίτλο «Transforming our world:
                  
                  
                      the 2030 Agenda for Sustainable Development» (Να αλλάξουμε τον κόσμο μας: Η ατζέντα του 2030 για τη Βιώσιμη Ανάπτυξη).
                  
               
               
                  
                     (5)
                  
                        
                  
                     https://www.consilium.europa.eu/media/47347/1011-12-20-euco-conclusions-el.pdf
                  
               
               
                  
                     (6)
                  
                        COM(2020) 609 final.